לכבוד ידידי ורעי מזכה הרבים המאיר לארץ ולדרים הרה"ג ... שליט"א.
אודות שאלת מר בענין שתיית שכר מדינה כמו ערק וכדומה, בגמר הסעודה קודם ברכת המזון, האם צריך לברך עליו או שמא נפטר כמו שאר משקים שבתוך הסעודה. והנני להשיבו בקצרה כמסת הפנאי. 
הנה מרן בשלחן ערוך (סי' קעד סעיף ז), כתב בזה"ל אם אין לו יין ושותה מים או שאר משקה אין לברך עליהם דחשיבי כבאים מחמת הסעודה לפי שאין דרך לאכול בלא שתיה ואף יין לא היה צריך ברכה, אלא מפני שהוא חשוב קובע ברכה לעצמו, אבל מים או שאר משקים לא חשיבי ואינם טעונים ברכה וכו' עכ"ל. ופשט דבריו משמע שבכל משקים כולל שכר מדינה, אין לברך בתוך הסעודה. ושם מבואר שירא שמים, יברך על מים קודם הסעודה, ויכוון לפטור את המשקים שבתוך הסעודה. 
אמנם בגמ' (ברכות מא ע"א), מבואר שהטעם שמברך על היין גם בתוך הסעודה הוא, משום שיין גורם ברכה לעצמו. ופירשו התוס' שם, דהיינו שמברכים על היין בכמה מקומות אף שאין זקוקים לשתייתו, כמו בברית מילה ושבע ברכות וכו'. ומשום הכי לא שייך שהיין יהיה טפל. ויש מפרשים, דגורם ברכה קאמר היינו, שבכל הפירות המשקים שזבו מהם מברכים עליהם 'שהכל', ובענבים אינו כן, אלא ברכת היין היוצא מהענבים משתנית למעליותא, ומברכים עליו 'הגפן'. ובפשטות נידון דידן תלוי ועומד בשני הפירושים הנזכרים דלפירוש הראשון שהוא קובע ברכה לעצמו, הוא משום שמקדשים עליו, א"כ הוא הדין אם שותה שכר מדינה בתוך הסעודה שצריך לברך עליו, כיון שהוא ראוי לקידוש. אבל לפירוש השני שהוא משום דאישתני בזה למעליותא, והדין אמור דוקא לגבי יין, אבל שאר משקים הוי בגדר זיעה בעלמא, גם בשכר מדינה.
אך מאחר והוא תלוי בשני הפירושים הנזכרים בדברי התוס', לכן הוי ספק ברכות, וי"ל בזה ספק ברכות להקל. וכ"כ משפטי צדק גרמיזאן (סי' ח). וכן הוא מסקנת האחרונים, וכמו שכתב הפמ"ג (משב"ז סק"ח), וכן כתב הרב בית מנוחה (אות כ). והביאם גם בכה"ח (שם אות מא). וכ"כ הרב בן איש חי (פרשת נשא אות ו). ומרן רבינו עובדיה זצ"ל בהליכות עולם (ח"ב עמ' ל). 
אלא שבנידון דידן, ע' לרב משנה ברורה (שם ס), שלכולי עלמא צריך לברך, כיון שברור שאין כוונתו לעורר תאוות המאכל. וכן העלה בספר הלכה ברורה (ח"ט עמ' קכא), אבל בילקוט יוסף הנד"מ (ברכות ח"א עמ' תתנו-ז), כתב דגם בזה אין לברך, משום דלא פלוג, וכן נראה עיקר להלכה, שגם באופן ששותה השכר בסוף הסעודה, אין לברך עליו. וע"ע בבן איש חי הנזכר, ובספר ותן הברכה (עמ' צד) ודו"ק. 
מסקנת ההלכה: אין לברך על שכר בתוך הסעודה, אפילו באופן ששותהו לאחר הסעודה קודם ברכת המזון. ומכל מקום לכתחילה ראוי שיברך על דבר אחר 'שהכל' ויכווין בזה לפטור את כל המשקים שבתוך הסעודה. או שיברך על מים קודם הסעודה ויכוון כנ"ל. 



[bookmark: _heading=h.opp0f5ubgxod]לכבוד מורנו ורבנו ועטרת ראשנו גדול מזכה הרבים בדורנו שליט"א. 
אני במקצועי מורה לנגינה על גיטרה, ויש לי תלמידים רבים שאינם שומרי תורה ומצוות, והם רוצים שאני אלמד אותם גם בימי בין המצרים, והשאלה האם מותר לי לעשות כן בימים אלו. 
אשמח לתשובת כבוד הרב שליט"א בהקדם כדי לעדכן את התלמידים.
ירין שמחון 

לכבוד בעל המנגן היקר הר"ר ירין שמחון הי"ו. 
אודות שאלת כבודו בענין לימוד נגינה בימי בין המצרים, הנני להשיב בקצרה. הנה בגמרא סוטה (מח ע"א), מבואר שמותר לזמר לפני השוורים בעת החרישה, כדי לכוין השורים לתלמיהם, שהולכים וחורשים לקול השיר שהוא ערב עליהם, והטעם לכך כיון שאין מטרת השיר כדי להנות מהניגון אלא לצורך העבודה והפרנסה, וניתן ללמוד מכך גם לשאלתנו שכיון שכל מטרת הנגינה אינה אלא לצורך הפרנסה והלימוד ולא לצורך ההנאה הדבר מותר. וכן פסק בשו"ת ציץ אליעזר (חלק טז סי' יט), וכן כתב בשו"ת רבבות אפרים (ח"ב סי' קנה אות ב). וכן עיקר להלכה.
אלא שכל זה הוא עד שבוע שחל בו תשעה באב, אבל בשבוע שחל בו תשעה באב יש להחמיר אף בלימוד נגינה, וטוב וראוי להחמיר בזה כבר מראש חודש אב.
אך כל ההיתר הנזכר הוא דוקא באופן בו יש ההפסד כספי למורה, וכן הפסד לתלמיד שאם יפסיק בלימוד הדבר יגרום לו קושי בהמשך ההתקדמות בנגינה, אבל אדם שמנגן לעצמו בביתו והוא נהנה מהניגון, אף על פי שהוא גם מתקדם תוך כדי בלימוד הנגינה בכל זאת אסור לו לנגן, כיון שמטרתו אינה לצורך הלימוד אלא להנאתו, וכל מה שהתרנו היינו שכוונתו לצורך לימוד או פרנסה (המורה לצורך פרנסה, והתלמיד לצורך לימוד).
מסקנת הדברים: מותר למורה ללמד נגינה בימים בין המצרים עד שבוע שחל בו וראוי להחמיר שלא ללמד כבר מתשעה באב, ובלבד שהדבר נעשה לצורך התקדמות בלימוד ולא לצורך הנאה.
החותם בברכת כהנים באהבה יגאל כהן


לכבוד ידידי ורעי הגבאי היקר הר"ר משה סעדון הי"ו. 
אודות שאלת מר בענין שירותים כימיים, האם מותר להשתמש בהם בשבת, והנני להשיבו. 
השירותים הכימיים הם בעצם פתרון חדשני המאפשר הקמת שירותים בלי חיבור למערכת ביוב, באופן כזה שישנו מיכל אגירה שאליו מוסיפים מים וחומר כימי, אשר מפרק את הפסולת והנייר, וקוטל את החידקיים ומנטרל ריחות רעים, כמו כן בחלק מהדגמים קיימת משאבה ידנית ששואבת מים נקיים ממניכל נפרד כדי שלטוף את האסלה אל תוך המיכל הנזכר, ושם הכל מתפרק ע"י החומר. והשאלה היא האם הפירוק הנעשה ע"י החומר הכימי מותר בשבת. ולמעשה מסקנת הפוסקים להתיר בזה, ואין בזה שום חשש מלאכה בפירוק הפסולת ע"י החומר הכימי, וכמו שכתב בספר חוט שני (שבת ח"א קונטרס החשמל עמ' רז), וז"ל בית הכסא שפועל ללא מים, שע"י חומרים כיימים מתכלה מה שנכנס לתוכו, מותר להשתמש בבית הכסא כזה בשבת ויו"ט דאינו שייך לשום מלאכה האסורה בשבת ויו"ט עכ"ל. וכ"כ בשו"ת יצחק ירנן (ח"ד סי' טל), ושם כתב שהוא משום דהוי ליה גרמא. ולפי המבואר, אין צריך לזה, כיון שעצם הפעולה אין בה שום מלאכה. 
וע' בספר פסקי תשובות (סי' ישב אות ד), שהביא בשם ספר מאור השבת (ח"ד סי' יד סעיף צו. ואיננו תח"י), שאת החומר הכימי שמפרק הפסולת לכתחילה יש להניח מערב שבת, ואם שכח או שצריך להוסיף מפני כבוד הבריות רשאי להניחו גם בשבת. אבל למעשה לא ברור כ"כ סיבת האיסור, ומה גם שע"פ רוב אין צריך לשפוך באופן ידני את החומר הכימי, אלא אחר כל כמה ימים צריך לנקות את מיכל האגירה.
מסקנת הדברים: מותר להשתמש בשבת בשירותים כימיים, ואין בכך כל חשש, ובלבד שאין בשימושם פעולה חשמלית.  



לכבוד מורי ורבי ועטרת ראשי הגאון הגדול ר' יגאל כהן שליט"א.
בתקופה האחרונה קיבלתי על עצמי להתחזק באמירת קריאת שמע שעל המיטה כל לילה, אבל הבנתי בשיעור תורה שאסור לדבר אחרי קריאת שעל המיטה, ואני מאוד מתקשה בקיום הלכה זאת, ורציתי לשאול את כבוד הרב שליט"א, כיצד עלי לנהוג האם עדיף  במצב כזה שלא לומר את קריאת שמע שעל המיטה כלל, או שיש איזה פתרון אחר לפי ההלכה.
בתודה מראש. אבינועם כהן ירושלים.
לכבוד ידידי היקר הר"ר אבינועם כהן הי"ו. החונה בעיר הקודש והמקדש ירושלים.  
אודות שאלת כבודו בענין דיבור אחרי קריאת שמע שעל המיטה. והנני להשיבך הקצרה.
כתב הרמ"א (סי' רלט סעיף א), ויקרא קריאת שמע סמוך למטתו, ואין אוכלים ושותים ולא מדברים אחר קריאת שמע שעל מטתו אלא יישן מיד שנאמר אמרו בלבבכם על משכבם ודמו סלה. ולכן כתב המשנה ברורה (שם סק"ד), שאם תאב לשתות או שצריך לדבר דיבור נחוץ קודם ברכת המפיל מותר אבל לאחר ברכת המפיל אסור שבזה יהיה הפסק בין הברכה לשינה ע"כ. וביאור הדברים היינו שכמו שאסור להפסיק בין הברכה לאכילה או בין הברכה למעשה המצווה, כן הוא גם בקריאת שמע שעל המיטה, אין להפסיק בין הברכה שהיא ברכת המפיל למעשה שהוא השינה, אולם בביאור הלכה (שם ד"ה סמוך למטתו), הביא בשם החיי אדם שהברכה היא על מנהגו של עולם, כלומר אינה פרטית על השינה של המברך אלא שבח כללי, וכמו ברכות השחר, ולדבריו גם אם קרה ובסוף לא ישן אין זה בגדר ברכה לבטלה כיון שהברכה היא על מנהגו של עולם, וכן כתב להוכיח מרן רבינו עובדיה זצ"ל בחזון עובדיה (ברכות עמ' תקה), ועל פי זה כתב שם שאם יש צורך כגון אם הילד בוכה מותר וצריך לדבר על לבו להרגיעו מותר להפסיק. 
ולכן כתב בספר עמק יהושע (אחרון עמ' קסא אות יא) שעדיף להפסיק בדיבור כמה פעמים אחר ברכת המפיל, ובלבד שלא יישן אפילו פעם אחת בלי ברכת המפיל, והטעם לכך הוא כמו שכבר כתבנו שהברכה היא על מנהגו של עולם, ולכן גם אם קרה והיה ודיבר אין זה בגדר הפסק, וחס וחלילה ברכה לבטלה. 
ולכן מסקנת הדברים: שתמשיך לקרוא בכל יום קריאת שמע שעל המיטה ותשתדל כמה שניתן שלא לדבר לאחר ברכת המפיל, ואם בכל זאת קרה והוצרכת לדבר יש להקל וזה עדיף מאשר שלא לומר קריאת שמע שעל המיטה כלל.
החותם בברכת כהנים באהבה יגאל כהן 

עבר הגהה ותיקונים









הוספות לשאל את הרב
בירכתי על מאכל ונזכרתי שהיום צום, מה עלי לעשות?
צריך לטעום מעט כדי שלא תהיה ברכתו לבטלה.

למדנו אתמול שבימי 'בין המצרים' יש להימנע מלהיכנס לסכנה, רציתי לדעת במה מדובר?
ראשית כל – כל השנה יש להימנע מלהיכנס לחשש סכנה, לקיים מה שנאמר 'ונשמרתם מאוד לנפשותיכם'.
אך בימים אלו יש לנהוג זהירות יתירה בכך, מכיוון שימי אלו הם ימי דין והמזיקים מצויים. בהלכה הוזכרו מספר דברים עיקריים בעניין זה, לא ללכת יחידי מחוץ לעיר בין השעות  9:10-16:30 (בערך). כמו כן בשעות אלו ישנו מזיק שנקרא 'קטב מרירי' שהוא מהלך ברחובות אך איננו הולך לא בצל ולא בחמה אלא בצל שסמוך לחמה ולכן יש בשעות הללו יש להימנע מללכת 'בין חמה לצל', בפוסקים הוזכר שיש להורים ולמחנכים להיזהר מלהכות את התלמידים אפילו מכה קטנה, משום שהמזיקים יכולים חלילה להכותם גם כן ויש בזה סכנה.
אני רוצה לומר 'תיקון רחל' לאחר חצות היום, כיצד יש לעשות זאת?
כמו שהזכרנו אתמול, בימי בין המצרים נהגו יראי ה' לומר 'תיקון רחל' לאחר חצות היום ויש לעשות כן בישיבה על הקרקע וטוב שיוריד דמעות ויתאבל ויכוון בכל הפסוקים והתחינות שמובאים בתיקון, אך בערב ראש חודש אב וכן ביום ראש חודש אין לומר תיקון זה וכן אם הוא אבי הבן\מוהל\סנדק אין לומר 'תיקון רחל' (אבל שאר מתפללי בית הכנסת יאמרו את התיקון ואפילו שלא אמרו 'תחנון').
האם מותר ללכת לים או לבריכה בימים אלו?
מעיקר הדין מותר ללכת לים או לבריכה ובתנאי שאין שם חשש סכנה כגון שיש מציל וכדומה, [וכמובן שאין שם חשש סכנה רוחנית חלילה כגון שהים או הבריכה פרוצים בערבוביה וללא הפרדה שזה איסור חמור מאוד בכל השנה, שמסלק את השכינה והקדושה מישראל ומטמטם את הלב ואת המח].
אב
האם יש הגבלות מסוימות בקניות בגדים/תכשיטים בתשעת הימים?
כפי שראינו, מראש חודש ממעטים בשמחה, ובחלק הפרקטי זה אומר:
1. אין לקנות צרכי חתן וכלה, כמו בגדים ותכשיטים. ובוודאי גם שהחתן לא יקנה לארוסתו תכשיטים מפני שהדבר מביא שמחה גדולה. ואפילו סתם אנשים שרוצים לקנות תכשיט חדש לאשה וכדו', צריכים להימנע בימים אלו. אבל, אם החתונה מיד לאחר תשעה באב, או שיש לחשוש לעליית מחירים או שיש איזה מבצע שלא ישאר לאחר מכן, מותר לקנות באופן כזה של הפסד ממון.
2. לקנות בגדים חדשים או נעליים חדשות אסור עד לאחר תשעה באב, וגם אם מתכננים ללבוש אותם אחר תשעה באב, עצם הקנייה היא אסורה. ומי שאין לו נעלי בד או גומי לתשעה באב, מותר לו לקנות חדשים וילבש אותם קצת קודם תשעה באב. (לתוספת ביאור: בהמשך נלמד שבתשעה באב אסור ללבוש נעלים מעור, אלא מגומי או בד בלבד, ולכן ישנו צורך הכרחי שיהיה לו נעלים מבד או גומי).
3. מותר לקנות כלים או רהיטים חדשים לצורך שימוש הבית. אבל, רהיטים שמביאים לאדם שמחה גדולה והם נקנים בעיקר לייפוי הבית, כמו ספרייה גדולה עם ויטרינה, וכן רכב חדש וכדו' שמביא לאדם שמחה גדולה יקנה לאחר תשעה באב.
4. מותר לקנות ספרי קודש חדשים ללא הגבלה.




נשים 
למה צמים ביום י''ז בתמוז?
הסיבות הקשות שבגללן אנו צמים ביום י"ז בתמוז הן חמש: 
א. נשתברו לוחות הברית- שהוריד משה רבנו בהר סיני, לסוף הארבעים יום וארבעים לילה שהיה בשמים ולמד את התורה מפי הקב"ה, ולאחר שהוא ירד מההר וראה את עם ישראל חוטא בחטא העגל, מיד הוא השליך אותן מידיו והן נשברו. 
ב. הופסקה הקרבת קרבן התמיד- שהיו מקריבים בכל יום בבית המקדש. [קרבן התמיד היה קרב פעמיים בכל יום בבית המקדש, וכשמו כן הוא 'תמיד', אפילו ביום שבת ואפילו ביום הכיפורים, תמיד פעמיים ביום – בוקר וערב, והוא היה מוקרב על המזבח].
ג. הבקיעו האויבים את חומת ירושלים- בתקופת חורבן בית המקדש השני, ולאחר שלושת השבועות הצליחו לפרוץ לבית המקדש ולהחריבו בתשעה באב. 
ד. שרף אפוסטמוס הרשע את התורה - אפוסטמוס היה חייל רומאי, שפשוט לקח ספר תורה מההיכל ובלי בושה שרף אותו בבזיון. 
ה. הועמד צלם בהיכל בית המקדש- כלומר העמידו בתוך בית המקדש עבודה זרה.

אב
האם מותר לתפור/לסרוג בימים אלו?
א. אסור לתפור בגד חדש או לרקום רקמה ולסרוג סריגה חדשה בימים אלו, אבל מותר לתקן בגד שנקרע או כפתור שנפל. 
ובכל אופן, אם פרנסת ביתו דחוקה, מותר להמשיך לעבוד בעבודות אלו. 
וכן מי שצריך להתעסק ברקמה לצורך הרגעת העצבים שלו, יש להתיר לו.
ב. וכמו כן, אסור לתפור נעליים חדשות בימים אלו, אבל לתקן נעל קרועה מותר.
ג. נערות הלומדות את מקצוע התפירה מותר להן להמשיך בימים אלו כדי שיתרגלו ויוכלו בהמשך החיים להתפרנס מכך.
ד. בתי חרושת לבגדים ונעליים, שאם יבטלו את הפועלים מעבודתם, יצטרכו לשלם להם משכורת חודשית שלימה גם עבור הימים שלא עבדו, או שעליהם לשלם דמי שכירות המקום בשלמות מידי חודש בחודשו, הרי זה נחשב הפסד ממון, ורשאים להמשיך להעסיק את הפועלים, אך ישתדלו לעשות בצנעה ובסתר ככל האפשר, וכמה שפחות להתפרסם.

עבר הגהה ותיקונים
